REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj:06-2/82-13

07. mart 2013. godine

B e o g r a d

 Z A P I S N I K

 sa Devete sednice Odbora za dijasporu i Srbe u regionu

 U sredu, 06. marta 2013. godine, u Maloj sali Doma Narodne skupštine, sa početkom u 10,00 časova, održana je Deveta sednica Odbora za dijasporu i Srbe u regionu. Na osnovu člana 44. stav 4. Poslovnika Narodne skupštine, sednica je održana zajedno sa sednicom Odbora za ljudska i manjinska prava i ravnopravanost polova i Odbora za Kosovo i Metohiju.

 Sednici je prisustvovalo jedanaest narodnih poslanika, članova i zamenika članova Odbora za dijasporu i Srbe u regionu: Aleksandar Čotrić, predsednik; Miodrag Linta, član; Janko Veselinović, član, Radoslav Milovanović, član; Zoran Anđelković, član, dr Dijana Vukomanović, član, ; Petar Petković, član; Milan Lapčević, član; Sanja Jefić Branković, član; Branislav Jovanović, zamenik člana i Milorad Stošić, član.

 Opravdano odsutni: Aleksandra Đurović, član; Miodrag Stojković, član; Ana Novković, član;

 Sednici nisu prisustvovali: prof dr Marko Atlagić, član; Dušica Nikolić, član i Nevena Stojanović, član.

 Zajedničku sednicu je otvorio i njome predsedavao predsednik Odbora za ljudska i manjinska prava i ravnopravnost polova, Meho Omerović. Za predsedavajućim stolom bili su predsednik Odbora za dijasporu i Srbe u regionu Aleksandar Čotrić i predsednik Odbora za Kosovo i Metohiju, Milovan Drecun.

 Sednici su prisustvovali članovi Komisije za nestala lica:Milan Bekan, Zoran Panojević, Miodrag Bogojević, Dejana Marinković, Vladan Hadžić, Đorđe Stepanović, Zlatan Ribać, Gordana Radokoić i Milica Ilić i lica stalno angažovana u radu Komisije: Zorica Avramović, Božidar Popović, Maja Vasović, Vesna Bošković i Ljiljana Krstić , a učešće u radu uzeo je predsednik Komisije za nestala lica, Veljko Odalović.

Predsedavajući Meho Omerović je na početku konstatovao da na osnovu pisane evidencije sva tri odbora postoji dovoljan broj članova, tj. kvorum i da može da se počne sa radom. Većinom glasova usvojen je sledeći:

**D n e v n i r e d**

**1.** Razmatranje Izveštaja o radu Komisije za nestala lica za period od 1. januara do 31. decembra 2012. godine, sa Planom rada za 2013. godinu, koji je donela Vlada ( Broj 9- 604/12 od 20. februara 2013. godine);

2. R a z n o.

Po prvoj tački dnevnog reda predsedavajući je dao reč Veljku Odaloviću, predsedniku Vladine Komisije za nestala lica. Veljko Odalović je pozdravio prisutne naglasio da će predstaviti rad Komisije u prošloj godini, kao i da će ih upoznati sa izuzetno teškom temom i problemom, kojim se Komisija bavi. Uz video prezentaciju i raspravu, koja će se voditi, izrazio je očekivanje da će se doći do određenih zaključaka uz prihvatanje sugestija i primedbi na rad, jer se radi o pitanjima koja značajno mogu da utiču na ukupnu stabilizaciju stanja u regionu i istakao da skoro 13.000 nestalih lica u regionu zahteva puno angažovanje i od njihovog rešavanja sigurno će zavisiti poboljšanje međusobnih odnosa među državama i narodima regiona. S tim u vezi prezentovao je rad Komisije kao Vladinog tela, s naznakom da je njen osnovni mandat traženje nestalih lica, ekshumacija, do procesa identifikacije. Komisija radi na osnovu međudržavnih sporazuma, a kada je Kosovo i Metohija u pitanju, tu postoji mehanizam radne grupe, kojom predsedava Međunarodni komitet Crvenog krsta. Sa Crnom Gorom nije bilo sukoba, ali sa njima je potpisan međudržavni protokol u kome je definisana međusobna obaveza i nastavak saradnje u traženju nestalih lica, a deo poslova i mandata prenet je Crnoj Gori. Broj nestalih za region je 12.329 (u BiH 8.311; u Hrvatskoj 2.260 i na KiM 1.750 lica) i on je usaglašen sa Međunarodnim komitetom Crvenog krsta i Međunarodnom komisijom za nestala lica. Naglasio je da je mnogo prognanih napustilo prostore bivše Jugoslavije, pa je komunikacija sa tim porodicama jako otežana, kao i da ima slučajeva gde su čitave porodice zatrte, pa nema ko da prijavi nestanak nestalih lica. Ukazao je na probleme sa kojima se susreću, a koji prouzrokuju da rešavanje traje u dužem vremenskom periodu, koje se meri godinama. Video prezentacijom, koja je pratila izlaganje Veljka Odalovića pokazane su slike masovnih grobnica, mesta za koje se sumnjalo da se nalaze ostaci nestalih, na kojima su vršena prekopavanja, kao i pregledi u kojima je dat prikaz identifikovanih lica, struktura nestanka, ekshumacija lokacija, pregled predatih tela koja su identifikovana, slike pojedinačnih i zajedničkih grobnica... U daljoj prezentaciji predsednik Komisije je pojasnio način njihovog rada uz koordinaciju sa državnim organima, procedure, izvori i provera informacija u vezi sa lokacijama, zatim identifikacija posmrtnih ostataka, evidencija, uzorci za DNK, obaveštavanje članova porodica, predaja i sahranjivanje. Kompletan prezentacija nalazi se na DVD koji je priložila Komisija za nestala lica, a koji je sastavni deo ovog zapisnika.

Nakon njegovog izlaganja, predsedavajući je otvorio raspravu i za reč se najpre javio narodni poslanik Srđan Milivojević, koji je u svom izlaganju ukazao da kada je reč o Izveštaju, a posebno o Planu za 2013. godinu, nigde se ne pominje finansijki izveštaj iz koga bi se video utrošak sredstava za 2012. godinu, kao i finansijski problemi sa kojima se Komisija suočava u svom radu. Dao je predlog da predsednici Odbora za KiM i Odbora za ljudska i manjinska prava pribave za jednu od sledećih sednica informaciju koliko se trenutno građana Srbije nalazi u kosovsko-metohijskim zatvorima. U tom kontekstu je pročitao apel trojice građana Srbije koji se nalaze u zatvoru u Kosovskoj Mitrovici od 13. jula 2012. godine. Nakon njega reč je dobio narodni poslanik Petar Petković, koji je u izlaganju postavio pitanje zbog čega u Izveštaju ni jednom rečju nije pomenut zločin trgovine ljudskim organima na prostoru KiM i severne Albanije, jer se radi preko 300 do 500 lica koja su oteta, kojima su vađeni organi i koji su mučki ubijeni. Kako se očekuje od EULEKS-a da učini nešto po tom pitanju, ako Komisija ni u Planu za 2013. godinu to nigde ne pominje. Narodni poslanik Borisav Kovačević je podržao navode Petra Petkovića i dodao da treba poboljšati javnost u radu Komisije. Naveo je da u Izveštaju nisu pomenuti problemi na koje Komisija nailazi u svom radu, kao i kako organizaciju i način dosadašnjeg rada treba poboljšati, pa i kada je u pitanju konkretnija i kompletnija analiza saradnje sa organima drugih susednih država i sa našim organima i kada je u pitanju jačanje stručne strane. Potom je narodni poslanik Momir Stojanović u izlaganju postavio pitanje kakva je koordinacija Komisije sa Tužilaštvom za ratne zločine, nadležnim organima MUP-a, Vojske RS i da li su u svrhu lakšeg dolaženja do tragova nestalih, izučavani zapisi i izveštaji policijskih uprava na KiM za period od 1994-1999. godine i telegrami Vojne službe bezbednosti i BIA. Narodni poslanik Janko Veselinović je ukazao da postoji potreba da se na sednici nalaze predstavnici udruženja nestalih iz Bosne, Hrvatske i KiM i kako bi izneli svoj stav koliko su zadovoljni dosadašnjim tempom rada naše države, kao i radom međunarodne zajednice po ovom pitanju. Takođe je ukazao da su nedovoljni kapaciteti za DNK analizu ili se ti kapaciteti nedovoljno koriste i postavio pitanje da li se dovoljno čini da se kroz međunarodne institucije, kroz bilateralne razgovore utiče da se ovaj proce ubrza. Narodni poslanik Miodrag Linta je ukazao na nedostatak političke volje u Hrvatskoj da se pitanje nestalih reši i da bi Vlada RS trebala snažnije da insistira da se u razumnom vremenskom roku to pitanje reši. Narodni poslanik Srđan Šajn je istakao da rešavanje pitanje nestalih predstavlja odgovornost države prema njihovim porodicama. Narodni poslanik Borislav Stefanović je ukazao na nedostatak finansijskog dela u Izveštaju, da Komisija radi u teškim uslovima, ali da posao traje predugo, zbog čega su porodice nestalih očajne. Zbog toga, po njegovim rečima, u razgovorima sa međunarodnim faktorima ovo pitanje treba staviti u prvi plan.

Nakon izlaganja narodnih poslanika, Veljko Odalović je odgovarao na pitanja, postavljena kroz izlaganja poslanika i dao detaljnija obrazloženja, sadržana u stenogramu, koji je sastavni deo ovog zapisnika.

Predsedavajući je najpre odgovorio na pitanje narodnog poslanika Janka Veselinovića zbog čega nisu pozvani predstavnici udruženja nestalih i pojasnio da kada su u pitanju sednice odbora ne bi bilo u saglasnosti sa Poslovnikom da još neko prisustvuje kada se prihvata ili ne prihvata Izveštaj Vladine komisije. S druge strane u vezi sa ovim pitanjem moglo bi da se organizuje javno slušanje gde bi bili pozvani predstavnici udruženja nestalih. Predsedavajući je konstatovao kao neku vrstu zaključka, da članovi sva tri odbora podržavaju i deo inicijative i daju podršku naporima Komisije i Vladi Republike Srbije da se održi međunarodna konferencija u regionu sa ovom temom, na kojoj bi učestvovali predsednici država tzv. Zapadnog balkana. Podržava izradu Zakona o nestalim licima i u okviru opštih zaključaka naveo upućivanje zahteva ka Vladinim institucijama da od EULEKS-a dobiju informacije i podatke o tome da li ima državljana RS koji se nalaze u zatvorima na teritoriji KiM.

Na kraju sednice, s obzirom da u sali nije bilo kvoruma kada je Odbor za dijasporu i Srbe u regionu u pitanju, a svaki odbor po Poslovniku se izjašnjava odvojeno, te se nije moglo pristupiti izjašnjavanju. S tim u vezi predsedavajući je

naglasio da će odbori koji nisu imali kvorum se izjasniti o Izveštaju na svojoj narednoj sednici.

 Pod tačkom razno niko nije tražio reč.

 Sednica je počela u 10,00 a završena u 12,40 časova.

 SEKRETAR PREDSEDNIK

-------------------------------------- ----------------------------------

 Vesna Matić Vukašinović Aleksandar Čotrić